khistorydata/jeongjo-sjw-relations huggingface dataset:
정조 10년
問郞副司果成種仁沈晉賢。前應敎曺允大。前修撰李羽晉洪義浩等疏曰。伏以。臣等昨伏見傳敎下者。則有罪人宇鎭島棘之命。臣等相顧愕眙。竊不勝抑塞憤痛之至。噫嘻。宇鎭通天之罪。亘古之惡。擢髮難數。臠肉猶輕。九字刀割席父勢之薰熾。潛結凶徒。幸國家之孤危。陰懷異圖無將之心。家計自有不軌之謀。路人所知。大臣三司。守閤而討之。縉紳章甫。抗疏而言之。正所謂大夫國人。皆曰可殺者也。方其賊謀日急。兇黨日熾。危機急變。迫在呼吸。而何幸急書先上。妖豎就捕。凶謀秘計。次第彰露。十一字刀割晝夜屛人之謀。潛通於賊魁之家。其所醞釀糾結。無非至憯至凶。設施排布。專在不奪不饜。此與善復明謙。一而二二而一也。一行刀割夫群不逞。乃亂逆之徒也。亂逆得志之時。是國家何如時耶。雖其註脚之巧說。欲掩衝口之實情。而素所包藏。自然透露。卽此一言。實爲渠大逆之斷案。夫安有凶如此賊。逆知此賊。而一刻容置於覆載者乎。臣等身忝訊囚之列。耳聽窮凶之招。無不髮豎膽裂。咸欲口磔手臠。以洩擧國之憤。窮天之讎。而竟日俟旨。終靳肆市之典。遽下減死之命。古今天下。寧有是耶。殿下旣知其凶逆情節。無一分可貸之道。而特以院相之子。有此屈法之敎。臣等於此。實不勝訝惑。繼之。以憂慨也。惟彼尙喆之負犯。難逭元惡之重辟。宇鎭之䲷腸獍肚。自是傳襲於尙喆。則尙喆之尙稽顯戮。已切神人之憤。況可以尙喆之子。反宥此輸款之劇賊乎。臣等痛惋之忱。有倍於他。不避出位之嫌。敢陳齊聲之討。伏願殿下。亟寢宇鎭酌處之命。卽令王府。仍捧結案。快正剮磔之刑焉。臣等無任屛營祈懇之至。謹昧死以聞。答曰。省疏具悉。何必如是煩聒乎。
정조 10년
丙午十二月十一日巳時。上御誠正閣。時原任大臣請對入侍時。領議政金致仁。領府事鄭存謙。判府事徐命善。領敦寧洪樂性。左議政李福源。右議政金熤。左副承旨洪仁浩。假注書張錫胤。記事官李崑秀李相璜。以次進伏訖。致仁曰。連日酬應之餘。聖體。若何。上曰。近日則少間矣。致仁曰。王大妃殿氣候。何如。上曰。近日則少間矣。致仁曰。惠慶宮氣候。何如。上曰。一樣矣。上曰。領相筋力。尙今不衰。日日勞攘。別無摧挫矣。命善等曰。然矣。致仁曰。臣年望八十。非但筯力無餘。精神凡百。亦已盡耗矣。上曰。往古來今。豈有如逆復之變哉。以渠之地處。至於如此。萬萬痛惋矣。福源曰。如此凶賊。夫孰不腐心痛骨。而至於臣則不幸爲宇鎭之切姻。共戴之痛。百倍於他人矣。上曰。今番逆變。出於將相。不幸極矣。而至於善復。則手握兵權。已數十年。而崇祿加資。亦已十年矣。其所醞釀。蓋非一朝一夕之故。盤連締結。必不可勝計矣。渠之納招。則只其大綱。而條目則不吐萬分之一矣。致仁等曰。誠如聖敎。其在懲前毖後之道。不宜隱而不發。寔繁之徒。期於覈得。恐合事理矣。上曰。斯速了當誠好矣。豈可以此事。更煩惹起乎。致仁等曰。雖然。愷與宇鎭。不可不一番鉤覈矣。上曰。如此之類。何足道哉。致仁等曰。以謙之凶言。浮於明復。眞贓畢露。不可連坐而止。取其結案。夬正王法好矣。上曰。巨魁旣已就戮。餘何足論。致仁等曰。以渠貫盈之罪。何以生爲。臣等之求對。非他事也。以宇鎭納招觀之。顧瞻他日。背馳國家等說。無異結案。以此正刑足矣。二行刀割致仁曰。若如此則王法何所施乎。亂賊何所憚乎。且逆黨鉤覈之道。只在文書搜探。而一番回祿。無憑可考。誠極痛惋矣。上曰。渠以十載元戎。根固窟深。無論文武百官。參在其中者必多。不如不見之爲愈矣。福源曰。其在反側自安之道。可謂盛德事矣。熤曰。臣則以爲不必如是矣。致仁曰。宇鎭事。沒着落甚矣。明正其罪。然後獄體得矣。上曰。予御極以來。元戎之就戮者。已兩箇矣。動輒誅殛。非所樂爲。且如宇鎭者。雖生不足爲憂。致仁曰。四字凶言。渠旣吐出。何以得生。上曰。非獨宇鎭一人而已。凶謀逆節。寧鎭必多參知。若得以訊之。則諸逆之秘計。必益彰露矣。致仁曰。然矣。其在討逆之道。不可置而不論矣。上曰。風俗日頹。法綱日紊。以至於君臣上下相疑相阻。而有今番善復之變矣。以外面觀之。則恩寵似曠絶矣。眷注似隆重矣。然而上下相疑則已久矣。致仁曰。然矣。上曰。乙亥戊申凶賊。不可勝數。而總而誅之。不過爲一時之變而已。比來則年年層出。然而國脈不傷乎。致仁曰。今此極逆四人。皆出於巨室之家。豈有如許逆變乎。上曰。以此之故。予實難堪矣。致仁曰。其父尙喆亦逆耳。殿下何太顧藉乎。上曰。上下相阻。以致世道之漸汚。至如大臣。則尤當無疑阻。卿以重卜之元老。不得辭其責矣。致仁曰。聖敎及此。感泣而已。然以臣老而無能之賤。何以堪當乎。上曰。繼自今毋相疑阻。不爲譛間所動。然後可諧矣。致仁曰。聖敎如此。其責至大。而第以臣之庸愚。何可當乎。上曰。鎭世道亦不難矣。致仁曰。臣一番登筵。則無根之言。已狼藉於外矣。上曰。此莫非疑阻之張本矣。益加鎭壓之責。只在於卿。若使人窺其際。則不可矣。世道非別件事也。只在君臣上下。相倚相信而已矣。致仁等曰。聖敎曲當矣。上曰。無論言之好否。莫非害卿也。是非毁譽。適足爲相疑之端。卿其勉之。致仁曰。臣以屛廢之蹤。無才無德。而一朝濫叨匪據。人言之來。事理當然矣。上曰。有人毁卿。不爲非矣。有人譽卿。不爲是矣。無毁無譽。以致君臣間交孚。則豈不美哉。致仁曰。臣等之請對非他矣。只以宇鎭以謙之事也。伏望亟降處分。以爲嚴隄防之道焉。上曰。此輩何足道哉。致仁曰。今則鞫廳姑撤罷矣。更有所不得已而煩瀆者。臣等當率百官。復爲前日之爲矣。上曰。不欲聞。卿等退去。諸臣以次退出。
정조 10년
都承旨未差。左承旨未差。右承旨未差。左副承旨未差。右副承旨未差。同副承旨趙衍德坐直。注書金孝建仕一員未差。假注書張錫胤仕直。事變假注書李彙仕。
정조 10년
趙衍德。以時原任大臣率二品以上。伏閤十啓曰。臣等之守閤呼籲。凡幾遭矣。微誠未格。天聽愈邈。辭竭意罄。情窮勢迫。小大罔措。因極無所。今將冒萬死相率。仰控於我慈聖殿下。此雖出於萬不獲已。僭猥之誅。益無所逃。惶恐敢啓。以承傳色口傳下敎曰。東朝湯劑纔進。今何可更爲煩聒。其勿爲焉。
정조 10년
趙衍德。以時原任大臣言啓曰。臣等今方進伏大庭。仰籲慈殿。顒俟兪音。而目下至緊急晷刻可悶者。卽巡監軍及軍號事也。更鼓屢下。尙未啓下。內外巡綽。不得擧行。此是四百年所未有之擧。當此鞫獄未罷。人心危疑之際。宿衛之疎虞。宮城之闕巡。所關非細。思之懍然。伏願殿下。先從此事。亟下處分焉。以承傳色口傳下敎曰。軍號巡監軍。三百年來。豈有不下之時。而若聞止請之言。則當引接矣。軍號監軍。不難下之矣。三百年所無之事。自予將創行之。豈有如此事乎。況乙未年代聽時。先朝下敎。首提巡監軍事。所重蓋可知矣。然而如是相持。予心之悚然。反有甚於卿等。卿等若勉從。則反汗豈待竟夜乎。卿等之擧。此何事也。又以承傳色口傳下敎曰。不知巡監軍之重乎。旣承慈殿下敎。則何不來詣閤外。奏以止之之言乎。
정조 10년
趙衍德。以伏閤言啓曰。臣等之卽今所顒祝。惟在於開閤有命。而夜漏將撤。未蒙發落之敎。雖緣臣等誠意淺薄之致。殿下獨不念貽慈聖之憂。感四方之聽哉。此時瀆擾。萬萬不敢。而當此非常之擧。難顧强聒之罪。輒又涕泣而陳之。伏乞聖明。先收閉閤之命。仍借方寸之地。無任至懇。惶恐敢啓。以承傳色口傳下敎于時原任大臣曰。自卿等庭籲慈殿。慈殿不進夕水剌。勸予勉從。予亦却膳懇請。慈殿方以此大加用慮。卿等之事。此何擧也。慈殿却膳。予方積誠感回。卿等到此。更以何事相持平。若聞卿等緩請之言。則卽當酬應公事。開閤門受常供。似此不難之事。何如是靳持平。丁酉事之矯旨擅行。尙且引以爲已罪。伊後飮食起居。不以平人自處。此卿等之嘗聞知。況今番事。無疑似髣髴之可以執言者。比丁酉不可同日而語。生時之各居。人孰不知。死後之不見。有耳皆聞。白白地勒斷。世上天下。寧有是也。慈敎縷縷。予猶不奉承。期於感回。況卿等之言。豈或聽施乎。却膳尙可爲。閉閤亦可竟夜乎。巡監軍軍號之不頒。如丙申三月。所未有之事也。卿等寧忍使予。行此三百年所無之擧上以負付畀之托。下以拒機務之重乎。是向筵丁寧矢心之敎。卿等不以爲信也。卿等尙又曰有臣分乎。到此予欲無知。卿等將如何爲計。口傳之敎。不若面諭。萬不掛一。卿等須諒之。
정조 10년
行都承旨李秉模坐直。左承旨未差。右承旨未差。左副承旨未差。右副承旨洪仁浩坐直。同副承旨未差。注書金孝建仕一員未差。假注書張鍚胤仕直。事變假注書李彙仕。
정조 10년
傳于李亨元曰。以香室受押單子。以承傳色口傳下敎曰。前承旨代押傳香。
정조 10년
傳于趙英鎭曰。禮房承旨馳詣宗廟景慕宮。奉審摘奸以來。
정조 10년
二十一行刀割至如寧鎭鞫情。尙未究竟。逆節不啻狼藉。安有以用法之負犯。而置之島配之典者乎。竝乞收還成命焉。惶恐敢啓。
정조 10년
都承旨李秉模。右承旨李亨元。左副承旨李祖承。右副承旨洪仁浩啓曰。臣等卽伏見臺批下者。有寧鎭島配之命矣。未知殿下。何爲而有此處分也。逆復之凶謀秘計。附耳而囁喋者。寧鎭也。妖宇之潛結暗通。居間而紹介者。寧鎭也。若論今番鞫獄之最緊段絡。無出於此賊。則善復伏法之後。鉤得其餘黨。非渠而誰也。今殿下特以院相之故。至於徑勘。鞫情所關。雖院相。亦不可容貸。而況其賤産乎。萬無頒布之勢。敢效繳還之義。唯聖明。亟垂察納焉。惶恐敢啓。答曰。不必如是煩聒矣。七行刀割至若寧鎭事。殿下亦燭其就捕。則不可不用法。而爲其曲庇其父。有此意外之處分。臣等安得不奉以繳還乎。竝乞採納焉。惶恐敢啓。答曰。何如是煩聒乎。卽爲頒布。
정조 10년
李秉模。以吏曹言啓曰。今此宗廟望祭獻官。漢城府右尹具㢞有頉。代以廣陵君烻。改付標矣。方在都摠府入直。推移無路云。故不得已以西春君爗。塡差之意。敢啓。傳曰。知道。
정조 10년
李秉模。以吏曹言啓曰。景慕宮文禧廟孝昌墓望祭獻官。執禮大祝中。時無職名人員口傳付軍職。何如。傳曰。允。
정조 10년
李亨元。以分兵曹言啓曰。入直分副摠管李鎭恒。昨昏登溷之際。誤落層階。面部支體。大段傷破。昏窒不省。雜試方藥。僅而得甦。而滿身刺痛。呼吸不通。見方擔舁徑出。分副摠管李鎭翼。除拜多日。尙未出肅。莫重宿衛之地。替直無人。令政院稟旨變通。以爲趁卽入直之地。何如。傳曰。允。
정조 10년
兵曹口傳政事。分副摠管望筒。洪檢鄭述祚落點。
정조 10년
兵曹口傳政事。副司直朴天衡。副司果尹羽烈李庚運尹翊東尹序東。
정조 10년
李亨元。以備邊司言啓曰。卽見忠淸監司金光默狀啓則以爲。尤甚中泰安等十二邑。之次中靑陽等九邑。最貧窮無依者。春初開賑。不容但已。而饑口穀物。姑難預料。先從簡略。營賑穀一萬石。常賑穀二萬石。特爲許劃。空名帖七百張。亦爲下送。本道丙午條位太四千六百五十三石。依癸巳例許貸。以爲取剩補賑事。請令廟堂稟旨。分付矣。本道穡事。比湖南雖曰差勝。其爲歉荒。無異壬寅。春初賙恤。勢所固然。饑口多寡。雖難預料。而所請穀物。不甚過濫。且有餘則自當還錄。營賑穀一萬石。常賑穀二萬石。依狀請劃給。空名帖七百張。亦爲依所請成給。以爲酌量分排。俾無一民捐瘠之患。至於位太。事面甚重。前後防禁。已成定式。道臣之竝此陳請。誠極未安。道臣推考警責。何如。傳曰。允。
정조 10년
洪仁浩。以刑曹言啓曰。梟示罪人明謙庶子敏伊。以年未滿。全羅道順天府防踏爲奴。定配事草記。而未及蒙允矣。卽接中部牒呈。則罪人敏伊。以三歲兒。素有積病。日漸危劇。竟至物故云。移文京兆。依例檢驗之意。敢啓。傳曰。知道。
정조 10년
洪仁浩。以左右捕盜廳言啓曰。大逆不道罪人善復。錢貨接置各人等處所捧錢。合爲五千八十七兩。搜得他處接置雜物發賣價。九百二十五兩。都合六千十二兩。左右廳分半。校卒等處。分給之意。敢啓。傳曰。知道。
정조 10년
承旨前望單子入之。沈豐之李在學權洪檍李敬一洪義榮落點。
정조 10년
大司憲鄭昌順。大司諫李度默。執義宋銓。司諫李濟萬。掌令李翼晉許晪。持平徐有鍊金載翼。獻納金光岳。正言沈銖金遇國啓曰。噫嘻。痛矣。從古亂逆何限。而豈有如宇鎭者哉。渠以凶喆之子。藉其氣勢。罔念照濡之恩。益肆跳踉。擬帥市恩之謀。旣極陰秘。荷杖偸鈴之熊。不忍正視。其所負犯。不一而足。而乃於不敢言之地。敢懷不敢萌之心。潛構啓草。欲售欺天之計。此已窮凶絶悖。而於渠猶屬薄物細故。敢藉逆復之姻婭。一行刀割甚至於干涉。善復自知當死之供。吐實於平問之下。其陰慘情節。更無可言。有賊如此。不施邦刑。則天網絶矣。王法壞矣。宇鎭之於善謙兩賊。一而二二而一也。今於兩賊之伏法以後。獨使此賊。得逭王章。古今天下。寧有是哉。今此酌處之命。忽下於逆節輸款之後。揆以邦憲。萬萬痛心。請鞫廳罪人宇鎭。亟寢酌處之命。仍前設鞫。益加鉤覈。依律處斷。罪人以謙。雖以逆復之子。自在應坐之律。而傳襲其父之凶圖。貫通逆宗之陰謀。腸肚相連於明謙。情節綢繆於宇鎭。今此鉤覈之路。專在此賊之盤問。決不可只施應坐之律而止。請鞫廳罪人以謙。更加嚴訊。期於得情。快施當律。傳曰。不允。
정조 10년
刑曹啓目。罪人生員趙相羽鄭壽龜鄭壽掑等。原情云云。莫重懲討之疏。割名立異之狀。誠極駭惋。反覆究問。其所納供。終始發明。惟事粧撰。情狀可痛。卽當請刑是白乎矣。臺啓方張。關係至重。臣曹不敢擅便。伏惟上裁啓。趙相羽段。年前疏事。渠況首發云爾。則今番立異。豈有他意。臺啓所論。必因風聞之爽傳。然則此招拖及不緊說話。曰彼曰吾。難免黨私之歸。放送。仍令本館停擧。鄭壽龜兄弟段。事實不相左。亦云呈單懇乞。亦爲放送爲良如敎。
정조 10년
丙午十二月十四日未時。上御誠正閣。大臣閣臣承旨入侍時。行都承旨李秉模。右承旨李亨元。左副承旨李祖承。右副承旨洪仁浩。同副承旨趙衍德。記事官金孝建。假注書張錫胤。記事官李相璜金祖淳。領議政金致仁。判府事徐命善。領敦寧洪樂性。左議政李福源。右議政金熤。一提學金鍾秀。檢校提學兪彦鎬吳載純。二提學李性源。檢校直閣金憙徐鼎修金載瓚徐龍輔。直閣鄭大容。原任待敎李崑秀。待敎尹行任。以次進伏訖。十八行刀割命退。諸臣以次退出。
정조 10년
丙午十二月十四日申時。上御重熙堂。同副承旨入侍時。同副承旨趙衍德。假注書張錫胤。記事官李相璜金祖淳。稟事閣臣尹行任。以次進伏訖。上曰。進御藿香正氣散一貼煎入。出榻敎上曰。進御加減養胃湯一貼煎入。出榻敎命書傳敎曰。聞今日之下敎。如有人心。則豈敢煩聒乎。屢啓覆逆。極爲駭然。諸承旨竝遞差。陳箚論列。又涉意外。當該三司。亦竝遞差。承旨前望單子入之。待下批牌招。推移入直。命書傳敎曰。京司褒貶。限前勢難爲之。政府及吏兵曹各軍門褒貶。皆令一兩日爲之。餘勿磨勘事知委。仍命退。諸臣以次退出。
정조 10년
丙午十二月十四日申時。上御重熙堂。提調持湯劑入侍時。藥房提調徐有隣。同副承旨趙衍德。記事官金孝建李崑秀金祖淳。待敎尹行任。以次進伏訖。有隣奉進湯劑。上進御。有隣曰。明日湯劑。依例煎入乎。上曰。唯。命書榻敎曰。承旨前望單子入之。命退。諸臣以次出。
정조 10년
行都承旨沈豐之陳疏徑出。左承旨未差。右承旨未差。左副承旨未差。右副承旨未差。同副承旨洪檍坐直。注書金孝建病一員未差。假注書張錫胤仕朴蓍壽仕直。事變假注書李彙仕。
정조 10년
洪檍啓曰。大司憲執義掌令二員。持平二員俱未差。監察茶時之意。敢啓。傳曰。知道。
정조 10년
洪檍啓曰。備邊司郞廳來言。今日賓廳日次。而上前開坼相値。不得來會之意。敢啓。傳曰。知道。
정조 10년
洪檍啓曰。禁衛營御營廳將官來言。今日本營軍兵。日次私習云矣。敢啓。傳曰。知道。
정조 10년
傳于洪檍曰。吏兵房承旨。持殿最入侍。
정조 10년
傳于洪檍曰。右副實故似然。同副在外云。竝許遞。前望單子入之。待下批牌招察任。
정조 10년
承旨前望單子入之。洪明浩朴天衡落點。
정조 10년
洪檍啓曰。陳箚諸玉堂。纔已遞差矣。上下番俱空。事甚未安。應敎申耆。修撰李書九。竝卽牌招。以爲入直之地。何如。傳曰。允。
정조 10년
備邊司。以兪彦鎬爲平安監司。趙圭鎭爲平安兵使。
정조 10년
洪檍啓曰。新除授平安兵使趙圭鎭。方在罷職中。何以爲之。敢稟。傳曰。敍用。
정조 10년
洪檍啓曰。吏曹假郞廳來言。平安監司下批政事。取稟。傳曰。當日爲之。
정조 10년
洪檍啓曰。玉堂上下番俱空。事甚未安。今日政新除授玉堂。竝待下批牌招。以爲推移入直之地。何如。傳曰。允。
정조 10년
傳于洪檍曰。貶坐有命。且當政月。聞其病勢難强。近日公會。皆不進參云。吏曹判書李在簡許遞。
정조 10년
有政。吏批。判書未差。參判未差。參議李集斗進。同副承旨洪檍進。以尹蓍東爲吏曹判書。以李度默金魯淳徐鼎修李謙彬呂善亨爲承旨。金憙爲大司憲。李聖圭爲大司諫。兪彦脩爲執義。李思祚爲司諫。姜忱李永穆爲掌令。張至冕任長源爲持平。盧廷良爲獻納。韓光植李泰賢爲正言。成種仁爲校理。宋民載爲副校理。吳泰賢爲修撰。李庚運爲副修撰。韓鼎運爲兵曹正郞。李東郁爲分兵曹參議。朴賢秀爲泰仁縣監。宋厚淵爲楊口縣監。平安監司單兪彦鎬。
정조 10년
兵批。判書金履素病。參判洪秀輔病。參議柳誼入直進。參知李頤祥病。同副承旨洪檍進。副護軍單宋銓李濟萬許晪李羽晉。副司直單鄭昌順李度默趙英鎭李亨元李祖承洪仁浩趙衍德金啓洛朴基正李尙度金光岳金載翼徐有鍊。副司果單李百亨李太亨沈銖金遇國。平安兵使單趙圭鎭。
정조 10년
傳于洪檍曰。坐直承旨入侍。
정조 10년
以尹光心囚單子。傳于洪檍曰。放送。
정조 10년
洪檍。以吏曹言啓曰。今秋冬等褒貶。當爲等第。而連値有事。限內不得爲之之意。敢啓。傳曰。知道。
정조 10년
洪檍。以三公意啓曰。今丙午年秋冬等褒貶。當爲等第。而臣等方守閤求對。限內不得磨勘之意。敢啓。傳曰。知道。
정조 10년
洪檍。以中樞府言啓曰。今秋冬等褒貶。當爲等第。而領府事臣鄭存謙。判府事臣徐命善。俱有故。限內不得磨勘之意。敢啓。傳曰。知道。
정조 10년
洪檍。以敦寧府言啓曰。府郞廳等矣。今秋冬等褒貶等第。當爲磨勘。而首堂上有故。限內不得爲之之意。敢啓。傳曰。知道。
정조 10년
洪檍。以忠勳府言啓曰。今秋冬等褒貶。當爲磨勘。而堂上有故。限內不得爲之之意。敢啓。傳曰。知道。
정조 10년
洪檍。以耆老所言啓曰。本所堂上。多有身病。今秋冬等褒貶啓本。限內不得封進之意。敢啓。傳曰。知道。
정조 10년
洪檍。以儀賓府言啓曰。本府郞廳。今丙午年秋冬等褒貶。當爲磨勘。而因堂上有故。限內不得爲之之意。敢啓。傳曰。知道。
정조 10년
洪檍。以戶曹言啓曰。本曹郞廳及所屬各司官員。今秋冬等褒貶。堂上有故。限內不得磨勘之意。敢啓。傳曰。知道。
정조 10년
洪檍。以宣惠廳都提調意啓曰。本廳郞廳等。今丙午秋冬等褒貶。當爲等第。而臣等俱有故。限內不得磨勘之意。敢啓。傳曰。知道。
정조 10년
洪檍。以漢城府言啓曰。今秋冬等褒貶。當爲磨勘。而堂上有故。不得爲之之意。敢啓。傳曰。知道。
정조 10년
洪檍。以禮曹言啓曰。今番凶逆。亘古所無。幸賴皇天祖宗。默佑陰騭。光惡巨魁。次第伏法。誅討快行。宗社復安。率土含生。莫不欣忭。此實國家莫大之慶。告宗廟永寧殿社稷景慕宮後。京外進箋。頒敎陳賀等節。不容少緩。卽爲擇日擧行。何如。傳曰。上告廟社。所重在焉。下布中外。曉諭時急。告廟頒赦等事。不得不依草記從施。而今番逆變。尙忍言哉。雖因凶醜之作逆。伊後事端心𢥠。從今收拾。以何心臨殿受賀頒赦。以權停例爲之事。分付。
정조 10년
洪檍。以禮曹言啓曰。本曹今丙午年秋冬等褒貶。當爲磨勘。而堂上有故。限內不得爲之之意。敢啓。傳曰。知道。
정조 10년
洪檍。以弘文館領館事意啓曰。今秋冬等本館褒貶。當爲等第磨勘。而以大提學不備。限內不得爲之之意。敢啓。傳曰。知道。
정조 10년
洪檍。以兵曹言啓曰。本曹今丙午年秋冬等褒貶。堂上連値有事。限內不得磨勘之意。敢啓。傳曰。知道。
정조 10년
洪檍。以都摠府言啓曰。今日入直內三廳禁軍及軍兵等。當爲中日習射。而中宮殿誕日相値。不得爲之之意。敢啓。傳曰。知道。
정조 10년
洪檍。以都摠府言啓曰。今丙午年秋冬等褒貶。當爲磨勘。而連値有事。限內不得開坐之意。敢啓。傳曰。知道。
정조 10년
洪檍。以濬川司都提調意啓曰。本司都廳及郞廳。今丙午年秋冬等褒貶。當爲等第。而都提調俱有故。限內不得磨勘之意。敢啓。傳曰。知道。
정조 10년
洪檍。以義禁府言啓曰。今秋冬等本府郞廳褒貶等第。當爲磨鍊以入。而連有事故。限內不得擧行之意。敢啓。傳曰。知道。
정조 10년
洪檍。以義禁府言啓曰。平安監司趙㻐。安北縣遠竄事。承傳。啓下矣。趙㻐時在任所。依例發遣府都事。交龜後。押送配所之意。敢啓。傳曰。知道。
정조 10년
洪檍。以刑曹言啓曰。今秋冬等褒貶。當爲磨勘。而堂上有故。限內不得擧行之意。敢啓。傳曰。知道。
정조 10년
洪檍。以刑曹言啓曰。司謁令攸司科治事。命下矣。當該司謁李孝得。係是出身。移義禁府處之。何知。傳曰。分揀。
정조 10년
洪檍。以工曹言啓曰。今秋冬等褒貶。當爲磨勘以入。而因堂上有故。限內不得爲之之意。敢啓。傳曰。知道。
정조 10년
知訓鍊李柱國疏曰。伏以。亂逆之變。何代無之。而豈有如今番諸賊之窮凶極惡。萬戮猶輕者哉。醞釀禍機。排布凶圖。宗國之危。迫在呼吸。幸賴皇天垂佑。巨魁斯得。夬施藁街之典。少洩神人之憤。而根窩未盡鋤蕩。憂虞尙多潛藏。臣民驚痛。曷有其極。仍伏念臣之地處寒微。材識鹵莾。夷考本末。百無一取。而偏蒙我聖上不世之遇。十年之間。跡遍四營。位躋入座。人臣之受國厚恩者。從古何限。而未有如臣之比。恩山德海。不足以諭其高厚。糜身粉骨。不足以報其萬一。前後除命。不敢爲辭巽之計者。誠以義分居先。量揣在後。鞠躬盡瘁。死而後已。是臣平日區區之本心。而乃若元戎之任。苟非地望人器。深得上下之所倚重。材智力量。夙爲軍校之所信服者。不可以輕授也。明矣。且臣與亘萬古所無之逆復。不幸爲內外從之親。其所憤痛欲死。直欲手剮其凶肚。口啖其逆腸者。固自百倍於他人。而惶蹙懍惕。亦有所萬倍於恒情。乃以此時獲膺是任。覆載生成之澤。雖切闔門之攢祝。憂危擔負之重。實爲微分之難冒。聞命以來。今爲十日。而惝怳震剝。五內失守。心口相語。不敢晷刻自安。其何敢徒恃眷畀之恩。不思所以自處之道。而晏然冒據。有若堪當者然哉。至於軍號一事。謬例則然。雖蒙天日之下燭。大僚聯箚。旣嚴且正。則臣又何敢以該校之初不關由。直爲傳示。有所自恕也。悚蹙之極。實無一刻蹲仍之望。而時値戒嚴。不敢言私。今始冒瀆疾聲鳴呼。伏乞天地父母。諒臣由中之懇。遞臣分外之任。置之閒散。獲安微分。則臣之一縷未絶之前。惟是圖報塵刹之日。而赴滔湯火。實所不辭。殿下之於微臣。不啻如慈父之愛護赤子。臣若有一毫假飾。則天必厭之。神必罪之。臣言至此。益覺感涕之被面。答曰。省疏具悉。元戎新命。注意久矣。卿其勿辭行公。
정조 10년
檢閱金祖淳疏曰。伏以。臣與同知春秋館事臣沈豐之。有姻親應避之嫌。揆以格例。勢難晏然。玆敢猥陳短章。伏乞聖明。亟命銓曹。照例遞改。以存公格。以安私分。不勝幸甚。省疏具悉。疏辭。下該曹稟處。五行刀割
정조 10년
丙午十二月十五日辰時。上御熙政堂。吏兵房承旨。持殿最入侍時。行都承旨沈豐之。行左承旨李在學。右承旨權。同副承旨李敬一。記事官金孝建。假注書張錫胤。記事官李相璜金祖淳。稟事閣臣尹行任。以次進伏訖。上曰。都承旨進前。豐之進伏曰。昨日擧條。臣等決不敢擧行。故臣深夜入院。冒陳院啓。而至於寧鎭事。不可不一次盤問矣。伏望更加三思焉。上曰。姑捨是。褒貶啓本。爲先開坼豐之等。讀褒貶啓本訖。豐之曰。卽伏見京畿監司徐有防。原春監司李致中。平安監司趙㻐。黃海監司嚴思晩。咸鏡監司鄭民始。今秋冬等褒貶啓本。則守令無一人居下。殊無嚴明殿最之意。推考警責。何如。上曰。依爲之。出擧條敬一曰。卽伏見忠淸兵使具世勣水使沈堵。黃海水使田翊顯。全羅兵使李漢五。左水使許任。右水使申遇文。慶尙左兵使姜五成。右兵使金廷遇。左水使任屹。今秋冬等褒貶啓本。則邊將無一人居下。殊無嚴明殿最之意。竝推考警責。何如。上曰。依爲之。出擧條上曰。他承旨入侍。出榻敎命書傳敎曰。近來朝廷貌樣。勿論小大全沒嚴畏之意。以是之故。外藩亦莫不效之。甚至今番平安兵營褒貶闕封事。而國綱可謂掃地盡矣。雖無向下傳敎。考續事體。何等重大。則所謂同議關文。故故愆期。以至闕封。此非慢朝廷乎。事關兵閫。係干師律。而此猶屬餘事。其在尊朝廷信王言之道。似此方伯。不可以罷削薄勘處之。平安監司趙㻐。安北縣遠竄。雖以兵使言之。馳進面議。旣云古例。則然何不於限內。以面以牒。期於停當。而乃敢以不得修啓之意。徑呈頉狀乎。揆以國體。亦萬萬駭然。平安兵使蔡濟恭。亟施削職之典。上曰。平安監司兵使。今日內議薦。待下批辭朝。出榻敎上曰。承旨前望單子入之。待下批牌招察任。出榻敎仍命退。諸臣以次退出。
정조 10년
丙午十二月十五日申時。上御重熙堂。坐直承旨入侍時。左承旨李在學。假注書朴蓍壽。記事官李相璜金祖淳。以次進伏訖。上命書大臣箚子批旨。上曰。進御加減養胃湯一貼煎入。出榻敎仍命退。承史以次退出。
정조 10년
行都承旨李崇祜坐。行左承旨李度默坐直。右承旨徐鼎修坐。左副承旨洪仁浩坐。右副承旨金魯淳坐直。同副承旨金魯永坐。注書金孝建病一員未差。假注書張錫胤仕朴蓍壽仕直。事變假注書未差。
정조 10년
金魯淳。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 10년
李度默啓曰。左副承旨李謙彬。同副承旨呂善亨。不爲仕進。卽爲牌招。何如。傳曰。允。
정조 10년
李度默啓曰。禁衛營御營廳將官來言。今日本廳軍兵。日次私習云矣。敢啓。傳曰。知道。
정조 10년
傳于徐鼎修曰。下直守令留待。
정조 10년
傳于徐鼎修曰。下直守令入侍。
정조 10년
傳于李度默曰。左副承旨與平安兵使入侍。
정조 10년
傳于徐鼎修曰。左副承旨入侍。
정조 10년
以同副承旨呂善亨牌不進罷職傳旨。傳于徐鼎修曰。許遞。前望單子入之。
정조 10년
傳于李崇祜曰。提調率醫官入侍。
정조 10년
備忘記。平安兵使趙圭鎭下直。長弓一張。長箭一部。片箭一部。筒兒一箇賜給。
정조 10년
李崇祜啓曰。事變假注書李彙。身病猝重。勢難察任。今姑改差。何如。傳曰。允。
정조 10년
以李秀夏囚單子。傳于李崇祜曰。分揀放送。
정조 10년
以京畿監司補賑人論賞狀啓。傳于李崇祜曰。以畿邑民力。辦此自備。其誠可尙。其勞宜酬。補賑人等。依年前例。竝令該曹內外職中相當窠。待開政卽爲調用。
정조 10년
李度默啓曰。右副承旨李謙彬。疏批已下。卽爲牌招察任。何如。傳曰。允。
정조 10년
傳于李度默曰。平安監司兪彦鎬疏批已下。卽令辭朝。
정조 10년
徐鼎修。以禮曹言啓曰。今此討逆頒赦陳賀。今十二月二十二日。以權停例擧行事。批下矣。自前討逆頒赦時。方物物膳。有封進之例。大殿王大妃殿惠慶宮中宮殿方物物膳。一依別陳賀時例。諸道當爲封進。而措備上送之際。勢難及期齊到。急速精備。依前例隨後封進事。分付諸道及兩都。何如。傳曰。此時諸道災荒溢月。方物物膳。則竝勿封進事。分付。可也。
정조 10년
徐鼎修。以禮曹言啓曰。今此討逆頒赦陳賀等節。以權停例擧行事。批下矣。告廟社景慕宮頒赦吉日。令日官推擇。則今十二月二十二日午時爲吉云。同日曉頭。先行告祭於宗廟永寧殿社稷景慕宮。而辰時頒赦事。知委擧行。何如。傳曰。允。
정조 10년
徐鼎修。以景慕宮都提調意啓曰。本宮日瞻門左掖門扁額。卽逆復之筆云。莫重肅敬之地。凶賊筆蹟。決不可一時留置。卽爲撤去之意。敢啓。傳曰。知道。月覲門扁額。亦爲改書。可也。
정조 10년
李度默。以成均館行大司成意啓曰。今日夕食堂。居齋儒生等。有捲堂之擧。故臣馳詣泮宮。問其所由。則諸生等。書進所懷。以爲臣等目見倫彝之斁絶。義理之湮晦。沐浴治疏。將欲叫閽之際。趙相羽等三人。罔知同仇之義。敢生立異之意。招致守僕。謂以下終全房不參疏之意。至有割名之擧。故臣等不勝駭憤。略施鳴鼓之罰矣。卽伏見相羽等秋曹供辭。則滿紙張皇。罔有紀極。不但構誣多士。乃敢欺罔天聽。節節相反。事事乖實。噫嘻。痛矣。渠亦人也。而白地粧撰。若是其甚哉。蓋相羽等凶心。不徒急於自明。將欲變幼實狀。驅一邊於罔測之科。故臣等不得不據實呼籲。仰瀆崇德。伏惟聖明垂察焉。大抵逆德下鄕之時。上自大臣卿宰。下至三司諸臣。擧皆陳章請留。不獨其時泮儒。而況今番治疏諸生。元無入參於其時疏錄者。則渠供所謂今番疏下。多是德相凶言後請還疏同參類云者。此其欺罔者一也。請討德相之論首發者。卽西齋生南象一也。渠乃敢自謂首倡。而首倡請討之時。卽辛丑七月二十四日也。則渠乃敢謂以己庚年間。變幻爲說。此其欺罔者二也。其時泮儒。初無捲堂之擧。則渠所謂一種護法之徒。大發慍怒云者。此其欺罔者三也。今番討逆之疏。卽臣等承見慈聖諺敎之後。哀痛憤惋。彝衷自激。其所以沬血請討者。不但德賊一人而已。而渠敢自稱請討德相之人。而今乃立異於請討德賊之二字刀割疏者。果何心腸也。渠供中不具掌色。昏夜發論。擧措劻勷云。而臣等始見慈敎。急於懲討。卽與時帶齋任。相率入泮。發論治疏。則所謂不具掌色者。果何指也。賤勢鴟張。宗社將危。有難遲延時刻。罔夜治疏者。義所當然。則所謂擧措劻勷云者。此何謂也。渠供中云先治爲德相捲堂之類。繼發疏擧。事面差可。草草忙忙。有若塞責。而初無捲堂之事。則未知先治者爲誰。懲討時急。刻期封章。則謂之草草塞責者。其果成說乎。若如渠言。玩愒時日。緩緩治疏。然後方可謂之重事體。而非塞責者乎。渠知德相凶言之爲可討。而不屑同參於打破窩窟之疏。則眞所謂欲巧反拙。急於誣人者也。渠供中以爲。德相已斃之後。始爲懲討云。而壬寅儒疏之請討德賊。乃在德賊生存之時。則渠乃謂生前未討云者。亦非誣罔之一端乎。渠雖欲急於誣人。而聖明在上。其誰欺乎。噫嘻。今番討逆。上承慈敎。國人齊聲。則渠乃敢笑而答之曰。今此討逆。嗚呼晩矣云者。其指意之叵測。十手難掩。渠所謂大言不參。欲掩規避之跡者。豈非遮鎌偸鈴遁辭。知其所窮者耶。渠之不滿大論。故爲規避。何等凶肚逆腸。而況且大言不參。尤有浮於規避者乎。卽此一款。已渠斷案。大抵相羽之包藏禍心。爲一齋之素稔知。而至於今夏請討醫官之時。渠乃肆然割名於疏錄。少無同仇之意。故被罰於其時齋任。以此觀之。其心所在。路人所知。而今於大論立異之後。士論臺疏。次第峻發。則渠亦知其難容於覆載。急欲掩跡。而反肆捏誣。不知自歸於欺天之科。隱然有網打一邊之意。噫嘻。人之凶慘。胡至此極。至於鄭遂龜遂麒兄弟。全襲相羽之供。亦爲自明之端。其所謂與相羽首發討德賊之疏者。考之日記。則首發請討。初非相羽之事。其所謂同參相羽之己庚年發論云者。自歸誣罔之科矣。且只以夕到記錄疏。而未暇通方外云者。全是杜撰。語不成說當其治疏之際。招致各人。泮主人使之一一來參之意。星夜通諭。非但一齋之所共知。方外生之因通諭而入參者。無論彼此。亦多其人。則渠所謂未卽聞知者。其果成說乎。其時掌議之發論也。半行刀割渠敢以疏事之不知爲某事。漫漶說去者。尤極巧惡。其時三人之立貳也。臣等使守僕。屢次曉諭。而終始頑拒。至於割名之境。然後乃施鳴鼓之罰。繼有館堂停擧之罰。終發於臺論。則渠乃自知不免於王章。計無所出。乃敢書單請參。欲爲自明之計者。其亦巧且憯矣。故臣等自外退却。而今於供辭。全事掩諱。少無忌憚之意。噫嘻。痛矣。臣等昨日承批之後。方以五字刀割竊欲治章更籲之際。得見相羽輩供辭。滿紙構誣。罔有餘地。自不覺心寒骨冷。有難晏然入齋。不得不相率捲堂。冒瀆天聽云。臣以聖廟空堂。事體未安之意。縷縷開諭。多般勸入。而諸生輩終不回聽。無意還入。何以爲之。敢啓。傳曰。卽爲勸入。
정조 10년
李度默。以成均館行大司成言啓曰。臣伏奉本館草記批旨。招致居齋儒生等。一一曉諭。則諸生等書進所懷。以爲伏以。臣等卽伏奉聖批下者。有卽爲勸入之命。臣等聚首莊誦。伏不勝惶蹙之至。第伏念臣等當此國賊未討之日。若遭尋常誣辱。則義不敢顧。而今此趙相羽等。搆捏罔極。指意凶巧。上以欺天日之照臨。下以誣一世之多士。隱然欲驅人於罔測之科。故不但士論臺啓之峻發。亦被極罰於方外疏廳。則其凶肚之難掩。擧世之所共知也。臣等之被誣姑捨。義理由是而斁絶。倫彝由是而湮滅。則此誣未辨之前。臣等何敢晏然入堂。以負我聖上培養之盛意乎云。臣以聖廟空堂。已至經宿。極爲未安。依聖批卽爲還入之意。更加縷縷曉諭。而諸生等終不回聽。無意還入。何以爲之。敢啓。傳曰。更爲勸入。
정조 10년
金魯淳。以成均館行大司成言啓曰。臣伏奉本館草記批旨。招致諸生。傳宣聖敎。更爲勸入。則諸生等書進所懷。以爲臣等伏蒙批旨。有更爲勸入之敎。臣等義當相率入堂。仰副聖意。而第伏念相羽等。不滿於懲討大論。至有割名之擧。而反生自明之計。構誣多士。罔有紀極。臣等遭此誣辱。而情勢未伸之前。實無抗顔入堂之路。只自縮伏竢譴而已云。臣以聖敎。若是勤摯。終不可一向引義。斯速還入之意。反覆開諭。多般勸入諸生等終不回聽。何以爲之。敢啓。傳曰。議啓。
정조 10년
洪仁浩。以司僕寺一二提調言啓曰。分養馬故失瘦瘠不馴守令。每於畢上納後。依法典錄啓請罪矣。今年所納分養馬有頉。各營邑現告成冊。今始齊到。故抄出啓目書入。依例施罰之意。敢啓。傳曰。知道。
정조 10년
洪仁浩。以刑曹言啓曰。因義禁府啓辭。梟示罪人明謙田宅奴婢。竝屬之公家事。命下矣。罪人明謙奴婢。令京兆考出帳籍。亦爲知委五部及各該道。使之一一査出。修成冊報來後。依例花名。永屬公家之意。敢啓。傳曰。知道。
정조 10년
大司憲金憙。行大司諫李聖圭。執義兪彦脩。掌令姜忱李永穆。持平任長源張至冕。校理成種仁。副校理宋民載。正言韓光植李泰賢。修撰吳泰賢。副修撰李庚運啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請逆賊尙喆。依律處斷。請還寢裀島置之命。亟施當律。其諸子竝施絶島散配之典。答三司曰。不允。
정조 10년
大司憲金憙。行大司諫李聖圭。執義兪彦脩。掌令姜忱李永穆。持平任長源張至冕。正言韓光植李泰賢啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。請物故罪人國榮。亟施孥籍之典。請梟示罪人明謙。亟施孥戮之典。請逆復庶子好石重石。不待年滿。亟施處絞之律。請連坐罪人善德。亟令王府。嚴如鞫問。期於得情。請遲晩罪人宇鎭。更令王府。卽速拿來。仍前設鞫。期於得情。噫嘻。痛矣。今日亂逆。苟究其本。則顧不在於五月之禍變乎。一行刀割是以壬寅之前。則有榮德焉。壬寅之後。則有夏瑮焉。而畢竟則今年夏秋之喪變出矣。噫嘻。尙忍言哉。擧國臣民之悲冤疑憤。愈往愈劇。而及承我慈聖諺敎。始知兩次喪變。果有所以矣。慈敎若曰症勢凡百。自初怪底。此豈非喪禍之源委。逆變之頭腦乎。在今日所當窮覈者。惟在於此一款。而若其窮覈之道。則亦惟在於逆醫廷楫。乳道不可斷而斷之。熱劑不宜進而進。則其間情節。已極疑怪。而滿廷臣僚。屢朔嚴討。終不得請。尙使戴頭於竄配之中。此殆天意之有在也。噫。窮凶之謀。至憯之計。必有主張。指揮於不覩不聞之中者。則此豈一廷楫所可獨爲哉。然而端緖之鉤得。情節之覈出。不得不先自廷楫始。請減死定配罪人廷楫。亟今王府。設鞫嚴問。期於得情。答兩司曰。不允。
정조 10년
大司憲金憙。執義兪彦脩。掌令姜忱李永穆。持平任長源張至冕啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請還寢李魯春絶島安置之命。亟令王府。設鞫嚴問。期於得情。請申愷設鞫嚴問。期於得情。今番逆獄。凶復逆喆。爲之機括。則到今鉤覈之道。推在於干連兩賊之類。而惟彼寧鎭。卽是尙喆之子。善復之壻。則情節之交通。陰謀之綢繆。不在別人。皆出寧鎭之來往。則捨此寧鎭。更何究覈。而設鞫多日。尙稽逮訊者。論以獄體。萬萬疎忽。請寧鎭亟令王府。設鞫嚴問。期於得情。八行刀割答府曰。不允。九字刀割
정조 10년
行大司諫李聖圭。正言韓光植李泰賢啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴問得情。快正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊相魯。亟施孥戮之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請申愷嚴鞫得情。施以當律。今番逆變。醞釀旣久。排布甚密。徒黨枝葉。宜不止於在囚諸賊。而只緣鞫事未了。徑先撤罷。當逮者不逮。當問者不問。疎虞之嘆。已無可言。至於寧鎭。則卽是賊喆之賤産。逆復之愛壻。兩賊之糾結交通。寧鎭爲之階梯。昏夜去來。屛人密語之狀。旣出於囚供。陰謀祕計。無不參涉則凶徒之覈出。隱情之鉤得。專係於此賊之盤問。請寧鎭亟令王府。設鞫嚴問。期於得情。快施王章。六行半刀割新除授獻納盧廷良。時在全羅道南原地。請斯速乘馹上來事下諭。答院曰。不允。四字刀割下諭事。依啓。
정조 10년
工曹判書趙時俊疏曰。伏以。國家。何負於渠。而元兇巨魁。又出於幾年倚任之相與將。法傳德榮。而四字刀割腸連夏瑮。而潛圖急變。兇鋒危機。迫在呼吸。倘非我東朝殿下至明至仁之聖德。罪人何以斯得。宗社何以奠安。復明之腰領。雖就顯戮。喆宇之父子。尙假一息。十七行刀割噫。以臣不肖。受恩罔極。前後居銓。無一報答。惟是明忠逆嚴隄防一事。卽愚臣一分自效之圖。而秖緣賦性疎汎。遇事昏迷。身陷大戾。孤負隆恩。叩心慙痛。尙誰尤哉。惟彼豐之職是亞僚有何罪也。臣若着意於懲討之義。明目於排擬之際。則自作之孽。豈至於此。一則臣罪。二則臣罪。負犯至重誅戮猶輕。泥首私次。冒死哀號。伏乞聖慈。下臣司敗。施以邦憲。以爲爲人臣不忠無狀者之戒。千萬泣祝。答曰。省疏具悉。出於對揚。予所悉燭。卿其勿辭行公。
정조 10년
奉朝賀趙暾疏曰。伏以。臣病伏鄕廬。一息垂盡之中。得伏聞聖上有閉閤却膳之擧。臣五內震迫。不忍偃處。擔舁寸進。來到私次。伏聞反汗之命纔下。日月之更。孰不仰之。臣不勝萬萬欣頌之至。臣雖不敢與聞朝政。而妄效輿疾。業具短章。玆敢仰澈。以冀垂察焉。嗚呼。今日討復之擧。乃是撑天亘宙之大義理也。噫嘻。痛矣。邦運不幸。喪禍之荐仍。乃在半年之內。而臣民之憤冤轉深。兇圖之至憯。固非一朝之故。而宗國之憂虞罔涯。幸賴我慈聖明旨誕降。王章亟擧。凶魁誅戮。妖孽輸款。危機急變。雖若小紓。八行刀割嗚呼。今番凶逆。振古所無。其所窮覈之道。有司存焉。而不料撤鞫之命。遽下按獄之際。臣誠憂憤。莫曉聖意之所在。至於慈敎中症勢怪底一款。仰想明旨。必有所以。而臣子之腐心痛骨。正在於此矣。噫。彼賊徒之糾結寔繁。陰圖之排布至密。凶國讎君之計。亦何所不至。雖緣變出倉卒。輿慟徒切。而迨玆亂有本末。凶臟旣露。則凡所以盤詰洞究。尤不容晷刻放過。而天理民常之存不存判矣。臣不覺繞壁彷徨。失聲而痛哭也。伏願殿下。念宗社之大計。察臣民之至恫。廓揮乾斷。特寢成命。快允齊討之請。默運聖慮。亟命有司。俾盡嚴覈之擧。使四字刀割輿憤少洩。千萬幸甚。答曰。省疏具悉。一行刀割尾陳事。旣無的疑。於何考覈。卿其勿辭。俟間登筵。
정조 10년
校理成種仁。副校理宋民載。修撰吳泰賢。副修撰李庚運等箚曰。伏以。十八行刀割噫。日前撤鞫之命。又何爲也。逆復賊明之未及窮覈。遽爾伏法者。已極神人之憤。而到今盤詰之階。惟在宇謙兩囚。則固當多般鉤治。一切掃蕩。而應坐之律。酌減之典。遽議於訊囚方張之時。似此鞫體。臣實未聞。妖宇之狼藉逆節。旣已輸款。則減等之律。初非所擬。凶謙之自作陰圖。合置極律。則從坐之典。亦豈可論。前後治逆。每致寬縱。榮德之緩治。而繼有澤白之凶。夏恭之徑誅。而又有洋瑮之變。及至今日。馴致復宇之諸賊。此而若不嚴覈窮治。則又不知何樣危機。伏在何地。言之及此。骨戰膽慄。噫。伏火不可掩置。潰癰不可防遏。其在懲前毖後之圖。寧容若是稽忽耶。亦願亟令王府。更加嚴訊。期於勦滅。四字刀割以鞏國勢焉。答曰。省疏具悉。勿煩。
정조 10년
校理成種仁。副校理宋民載。修撰吳泰賢。副修撰李庚運等箚曰。伏以。一十行刀割至於宇謙諸賊。有何一分寬貰之端。而宜問而不復問。當誅而不卽誅。上下相持。拖過時日。古今天下。寧有是耶。殿下每以院相爲敎。而所謂院相亦逆耳。渠之尙今戴頭。猶爲失刑。則更何以院相之故。竝貸其子之戮乎。且賊謙之於逆復。別無首從之可分。日夜綢繆。內外設施。無不運賜而共肚。則逆復之刑。獨不可用之於賊謙。而只施應坐之律乎。嗚呼。國勢至孤危。人心極憂遑。必也大行誅討。窮加鋤治。然後孤危之國勢。可以鞏固。憂遑之人心。可以奠安。此臣等所以不憚煩瀆。瀝血流涕而不知止者也。伏願聖明。亟回淵衷。竝循前請。答曰。省箚具悉。勿煩。
정조 10년
右副承旨李謙彬疏曰。伏以。八行刀割臣於此時。伏奉除旨。固當竭蹶趨承之不暇。而臣於向來存被人言。指意甚絜。聲罪至嚴。雖其情外之言。不反呶呶。而至今追思。尙切愧恧。以此情勢。實無抗顔束帶之望。玆敢隨牌詣闕。略陳短章。伏乞聖慈。俯垂諒察。亟降威罰。以安激分焉。答曰。省疏具悉。爾其勿辭察職。
정조 10년
大司憲金憙。行大司諫李聖圭。執義兪彦脩。掌令姜忱李永穆。持平任長源張至冕。正言韓光植李泰賢等箚曰。伏以。十三行刀割至於三司之聯箚。喉院之徼還。乃是臣分之所當爲。公議之所不泯。而殿下不惟不賜開納。一日之內。譴遞相續。此亦豈群下所仰望於殿下者哉。亦願殿下。亟收諸臣遞差之命。以光聖德焉。在囚諸賊之更加嚴訊。期於窮覈。時刻爲急而徑先撤鞫。已至多日。端緖旣綻。而不復鉤得。誅討纔行。而旋又玩愒。此豈不大關於國家安危之機。倫綱存滅之分乎。更乞亟命王府。仍前嚴鞫。以盡鋤治之方。不勝幸甚。答曰。省箚具悉。勿煩。
정조 10년
司諫李思祚疏曰。伏以。冤乎慟矣。五月之變。尙忍言哉。萬世盤泰之基。忽成綴旒。八域延頸之願。莫不叩心。大小同情。愈久愈切。不意九月之變。又出於擧國顒祝之餘。悠悠蒼天。此何理也。以聖上至仁盛德。固宜皇穹眷佑。茀祿咸道。而遽遭此無涯之慼。罔指之境。凡今日北面於殿下之庭者。苟有一分秉彝之性。則孰不痛心刻骨。思所以奠安宗國。保護聖躬。而噫嘻。痛矣。天地晦塞。倫常斁絶。一種凶逆之輩。反謂此機可乘。陰圖可售。逆復逆喆。外據將相之權。內結姻婭之私。凶肚逆腸。蛇糾蚓結。一行刀割苟究其本。則逆榮賊德是耳。榮不跪斬。德亦庾斃。已切臣民沬血之憤。十二行刀割噫嘻。逆復之結案出。而窮天地亘萬古凶圖逆節。畢萃於復之一門。而其和應綢繆者。喆宇父子是耳。梟心狼性。種下生種。宇鎭之八字刀割實爲渠招。顧瞻他日之斷案。以謙之身爲重閫。厚加餽遺。卽是逆復指揮交通之明證。至於寧鎭。喆之賊子。復之妖壻。往來紹介。排布部曲之狀。莫掩於耳語之供。明謙。復之愛姪。四字刀割締結三道。潛主內應之謀。畢露於談命之招。宇鎭之徑先酌處。以謙之只施收坐。此是失刑之大者。明謙之尙靳收孥。寧鎭之初不逮捕。尤非鋤根之獄體。伏願聖上。亟允群請。宇鎭寧鎭以謙諸賊。竝加嚴刑。期於得情。快正邦刑。斷不可已也。臣於病伏垂死之中。忽伏奉薇垣除旨。噫嘻。此何等時也。亂逆斯得而未殄。國論齊憤而益激。其在主憂臣死之義。沬血碎首。猶恐或後。一縷末絶之前。是豈臣言病之時。而第臣素患痰濕。入冬添劇。三朔床玆。作一籧篨。渾身刺痛。兩脚拘攣。毫髮莫動。動輒氣窒。此時此任。進退狼狽。玆不得不忍死擔舁。來伏闕下。而脩門一步。自力無階。收召短精。疾聲哀籲。臣罪至此。生不如生死。伏乞聖慈。削臣職名。治臣罪戾。以爲人臣不職者之戒焉。答曰。省疏具悉。勿煩。
정조 10년
左參贊李命植疏曰。伏以。臣卽伏見禮曹。以今番逆魁。次第伏法。上告下布。擇日擧行事。草記蒙允矣。臣意則竊有所不然者。告布之例。必待獄事之盡爲收殺。誅討之盡爲夬行。然後方可以仰告於神祗。曉示於朝野。而今則二賊雖已正刑。六字刀割以至宇謙之未及鉤覈。寧鎭之亦靳逮捕。情節尙多隱晦。鞫體未免草率。輿情之危懼。國勢之岌嶪。無減於未誅討之前。姑待聖上。永懷遠圖。二字刀割而伸法。仍許諸賊之更鞫。逆情之畢輸。快施明刑。誕發渙號。未爲晩矣。殿下雖欲强咈群請。遽行前下處分。臣方忝長金吾。臣子之義。有死而已。決不可奉行。則今此獄事。實是未了之案也。且臣兼帶藝院。職是代撰。播脩之文。又何可苟然製進乎。臣平日所秉執而自效者。只是懲討一事。以臣目下情勢。已甘僇廢之歸。而一夜之間。突然冒出者。亦爲叫閽請討之擧。今乃未蒙準許。在臣處義。惟有不改株守。重嚴勘而後已。玆陳沬血之請。敢附執藝之義。伏乞聖明。淵然深念。趁此告布之未擧。八字刀割宇鎭謙寧三賊。竝卽嚴鞫正法。洞劈凶徒之本。快洩神人之憤焉。答曰。省疏具悉。所請不允。卿其勿辭行公。
정조 10년
丙午十二月十六日辰時。上御誠正閣。左承旨與平安兵使入侍時。左副承旨金魯淳。假注書朴蓍壽。記事官李相璜金祖淳。平安兵使趙圭鎭。以次進伏訖。上曰。本營便同數遞。下去須善爲之。仍命宣諭。魯淳宣諭訖。命平安兵使先退。上曰。左承旨入侍。賤臣承命出。與李度默偕入進伏。上命書傳敎曰。向來情勢。今不可更提。且有當日辭朝之命。則豈可如是遲滯。平安監司兪彦鎬。推考。申飭肅命。仍卽辭朝。又命書傳敎曰。不爲仕進承旨許遞。前望單子入之。待下批牌招察任。又命書傳敎曰。此時守令。不可一刻曠官。未下直人。皆令當日辭朝。災歲營賑。亦不可許久癏曠。貶下守令。勢將待都政差出。都政日字。以念後爲之事。分付。仍命退。諸臣以次退出。
정조 10년
丙午十二月十六日巳時。上御重熙堂。禮房承旨入侍時。右承旨徐鼎修。假注書朴蓍壽。記事官李相璜金祖淳。待敎尹行任。以次進伏訖。上命提調率醫官入侍。賤臣承命出。與提調徐有隣。醫官吳道亨偕入進伏。上曰。膈膽凝滯。養胃湯則姑停止。爾其出意見。藥方文書入。道亨奏曰。蔘苓茶。似好矣。上曰。平安監司入來乎。知入。賤臣承命還奏曰。入來云矣。上命入侍。賤臣承命出。與平安監司兪彦鎬偕入進伏。上曰。西門鎖鑰。不必多言于卿。而卿之致位至此。予亦曾未料度矣。彦鎬曰。臣自丙申以後。屢被國恩。踵頂毛髮。莫非君賜之有也。以臣之稟賦。當此之職名。萬不近似。而迫於嚴命。不得已出肅。而莫知所措矣。上曰。頒赦不遠。卿下去後。徒流案預爲修正。卽爲上送。仍命退。諸臣以次退出。
정조 10년
丙午十二月十六日未時。上御誠正閣。軍士房承旨入侍時。左副承旨金魯淳。假注書朴蓍壽。記事官李相璜金祖淳。以次進伏訖。上命下直守令入侍。賤臣承命出。與朔寧郡守黃昌源。楊口縣監宋厚淵偕入進伏。上曰。次次進前。昌源進伏。上問職姓名。昌源曰。朔寧郡守臣黃昌源。上曰。本縣失火之後。必難奠接。下去須善爲之。命退。厚淵進伏。上問職姓名。厚淵曰。楊口縣監臣宋厚淵矣。上命誦七事。厚淵誦訖。上命宣諭。命書傳敎曰。新除授承旨。竝牌招察任。金魯永解由勿拘。上曰。進御加減養胃湯停止。交感蔘橘茶一貼煎入。出榻敎命退。諸臣以次退出。
정조 10년
行都承旨李崇祜坐。行左承旨李度默坐。右承旨金魯淳坐直。左副承旨金魯永坐直。右副承旨朴天衡坐。同副承旨李鼎運未肅拜。注書金孝建病一員未差。假注書張錫胤仕朴蓍壽仕直。事變假注書魚用謙仕。
정조 10년
朴天衡啓曰。卽伏見守禦使徐有寧今秋冬等褒貶啓本。則右別將李章漢名下。無等第修啓。殿最事體。何等嚴重。而有此不察。事甚未安。推考警責。何如。傳曰。允。
정조 10년
李崇祜啓曰。來二十一日。朝參日次矣。敢稟。傳曰。停。
정조 10년
金魯淳啓曰。來二十一日。輪對日次矣。敢稟。傳曰。爲之。
정조 10년
李彙改差。代尹光顔爲事變假注書。
정조 10년
尹光顔在外。代以魚用謙爲事變假注書。
정조 10년
以刑曹啓目。泗川前縣監時縣監移義禁府處之事。傳于金魯永曰。善亨方在應坐中無可論。然則金胤行不可獨勘。此啓目勿施。嚴飭捉納事。分付該邑之意。自本曹申飭該道。
정조 10년
有政。吏批。判書尹蓍東未肅拜。參判未差。參議李集斗進。行都承旨李崇祜進。以李百亨爲校理。李彦祜爲副校理。尹承烈爲同義禁。李周顯爲兵曹正郞。柳頤玄爲分兵曹佐郞。接慰官單趙濟魯。司直李重馥。安東府使柳義養。護軍白東俊。今降通政。靈巖郡守李尙訥。前牧使沈基泰。豐川府使崔光璧。肅川府使李潤慶。前縣監申思運。以上今降通訓。以故失馬。降一資事。
정조 10년
兵批。判書金履素病。參判洪秀輔病。參議柳誼病。參知李頤祥入直進。行都承旨李崇祜進。以金受益爲五衛將。柳增萬爲忠壯將。李潤章李鼎九爲忠翊將。李光益爲都摠經歷。柳枝蕃爲白峙僉使。簡有泰爲淸城僉使。副司直單李在簡李在學洪檍權呂善亨李敬一孟至大。北兵使李漢豐。今降通政。前南兵使時。故失馬二匹。降一資事。
정조 10년
傳于金魯淳曰。坐直承旨入侍。
정조 10년
承旨前望單子入之。朴天衡李鼎運落點。
정조 10년
金魯永啓曰。新除授承旨朴天衡。方在罷散中。何以爲之。敢稟。傳曰。敍用。
정조 10년
禮曹今十二月二十二日。討逆陳賀頒赦時。應行節目。參考前例。磨鍊擧行。何如。判付啓。依所啓施行爲旀。王大妃殿惠慶宮陳賀時服色。合有商量之擧。而混以烏紗帽布袍磨鍊者。殊涉不察。殿宮今旣除服。參班百官之服色。不可無稍變之節。且以國朝故事言之。諸臣服制未盡。自上已制盡從吉。則入侍時。亦有變改之擧。以此以彼。有難用此節目。矇然之失。不可無警。當該堂上推考。服色一節。問于大臣稟處爲良如敎。
정조 10년
金魯永。以兵曹言啓曰。本曹今丙午年秋冬等褒貶等第。磨勘以入。而曹所屬訓鍊院部將廳軍器寺司僕寺典設司官員等矣褒貶。不得一體磨勘之意。敢啓。傳曰。知道。
정조 10년
金魯永。以兵曹言啓曰。本曹今丙午年秋冬等褒貶啓本中。刀擦一處之意。敢啓。傳曰。知道。
정조 10년
金魯永。以兵曹言啓曰。朝家之設置官職。自有分掌。各司各營。例不得互相侵越。以言乎朝家命令。則政院主其出納。自政院頒布。然後始得聞知而擧行。雖如本曹掌守衛掌門禁之任。未嘗有不由政院。而先期探知之事。法意之嚴重。可推而知。近來所謂三軍門待令將校與書吏。諉以軍門之異於他司。政院頒布外。闕內之一動一靜。續續錄出。飛報於大將。稱曰聞見。轉相效嚬。守摠外營。亦以爲例。事之寒心。莫此爲甚。未知此擧。創自何時。而復賊之在訓局。尤有甚焉云。大抵軍門擧行。卽不過軍兵去就。而軍兵去就。莫不由於政院。則此外有何獨知之事。而政院所不頒之令。各司所不聞之報。毋論巨細。一倂錄送。果何故也。論其事則已涉於宣泄。聲其罪則實近於伺察。自前創始之弊。姑不追究。此後釐革之道。在所當念。從今以往。五軍門校吏之待令朝房者。使之一聽政院分付。錄送該營。俾各擧行。外此隨聞見這這錄送之習。一切嚴防。如有犯者。校吏斷以重律。該營將臣。亦爲隨現嚴勘事。定式施行。恐似得宜。而事係軍門。有難擅便。令廟堂稟處。何如。傳曰。所謂聞見之飛報。雖未知始自何時。而宣洩朝紙外事。罪在伺察。卿之草記。極爲得體。旣聞之後。在所痛禁。自今永革此弊。此後無文跡之事及非聽傳敎之事。復或有循襲犯科者。依草記律勘斷。但各營所屬中。或有內試射之擧。則自政院本無書出傳敎之例。此必有掣肘之端。亦或爲藉口之資。宜有一番定式。此則必待承傳宣傳官聽傳敎分付。當該營門知悉擧行。外此非該營所管之試射等事。亦無得以聞見傳報事。一體定式。大抵各營之置都相置文從事。一以爲彈壓。一以爲規正。而近來法不如古。不惟不董察。安知無同浴之嫌乎。來頭守法與否。專係於都相之檢飭。此意竝須知悉。從事官則無非出入三司之人。凡有所欲言。何憚而不爲乎。亦令知悉。
정조 10년
金魯淳。以成均館行大司成言啓曰。因居齋儒生三次捲堂所懷批旨。有議啓之命矣。聖廟空堂。事體至重。屢次勸入。批敎勤摯。其在多士之道。固當卽爲還入之不暇。而特以被誣於相羽輩。無以抗顔冒入。相率引義。終不回聽。揆以事面。誠極未安。而第伏念國是不可以不明也。士氣不可以不奬也。今玆逆變。振古所無。宗社安危。迫在呼吸。慈敎誕宣。嚴正惻怛。有可以泣鬼神而感豚魚。凡在衣冠之列。血氣之倫。莫不沬血飮泣。思效懲討之義。則賢關多士之汲汲治疏。擬卽叫閽者。自是天理人情之所不容已也。惟彼相羽等三人之挺身立異於大論方張之際者。固已萬萬常情之外。而及夫聲討之論峻發臺閣。査問之命繼下秋曹。苟使渠有一分嚴畏之心。只當直陳無隱。恭俟處分。而不此之爲。乃反變幻事實。粧撰話頭。自陷欺天之誅。分肆誣人之計。人心之叵測。世變之層生。胡至此極。諸生之秉義討賊者。彼旣勒歸之於爲德相報復之科。則論其所遭。可謂罔極。廉防所關。決難晏然。今若不施相羽等當被之律。而只令疏儒之還入。則恐非所以明義理而辨淑慝也。以此以彼。三人負犯。有不宜曲貸。趙相羽及鄭遂龜兄弟。亟命有司。更爲照法重勘。以伸公議。儒生輩仍卽勸入。俾守聖廟。實有光於嚴隄防培士風之盛典。臣旣伏承議啓之命。略陳微見。仰備裁處。惶恐敢啓。傳曰。更爲勸入。
정조 10년
金魯永。以成均館行大司成言啓曰。因本館草記批旨。更爲勸入事。命下矣。臣招致居齋儒生。以聖敎之下。決不可一向引義之意。反覆開諭。使之斯速還入。則諸生等以爲。臣等之惶愧危蹙。不敢遽入之意。已暴於前後所懷。特敎勸入之下。非不知萬萬惶悚。而區區處義。有不敢以齋儒自處云。而因爲出往泮村。臣復招守僕。申申往復於齋儒。而終始固執。不爲回聽。臣待罪泮任。言辭拙訥。誠信未孚。致令儒生輩。有此過當非常之擧。惶隕愧恧。罔知攸措。取考已例。則在前如此之時。皆有諸堂備員齊會。相議勸諭之例。同知館事李命植徐有隣。卽爲牌招。以爲勸入之地。館堂及諸郞廳。依舊例守直於齋舍之意。敢啓。傳曰。知道。爲先遣史官勸入。
정조 10년
金魯永。以訓鍊都監都提調意啓曰。本都監從事官禁松參軍及諸將官等。今丙午年秋冬等褒貶。當爲等第。而都提調臣徐命善。身病甚重。不得磨勘之意。敢啓。傳曰。俟少間卽爲磨勘事。從事官發牌傳諭。
정조 10년
朴天衡。以禁衛營都提調意啓曰。本營從事官及諸將官。今丙午秋冬等褒貶。磨勘以入之意。敢啓。傳曰。知道。
정조 10년
朴天衡。以禁衛營都提調意啓曰。今秋冬等褒貶磨勘啓本中。二處刀擦之意。敢啓。傳曰。知道。
정조 10년
金魯淳。以御營廳言啓曰。今丙午年秋冬等褒貶。依例磨勘以入。而自辛丑年秋冬等。至今年春夏等褒貶。連因有故。不得磨勘矣。到今其時從事官諸將官等。在任者絶少。今不竝爲磨勘之意。敢啓。傳曰。知道。
정조 10년
金魯淳。以御營廳言啓曰。本廳秋冬等褒貶時。把摠啓本中。刀擦二處矣。敢啓。傳曰。知道。
정조 10년
金魯永。以守禦廳言啓曰。本廳諸將官。今年射講居首人。依例別單書入之意。敢啓。傳曰。知道。
정조 10년
金魯永。以刑曹言啓曰。頃因慶尙道尤甚邑定配罪人別單。固城縣定配罪人朱光迪。移定配所於黃海道豐川府事。草記蒙允。發關該道矣。卽接黃海監司嚴思晩移文。則豐川府定配罪人。已過十數。依今番定式。移定他邑云矣。該邑定配之數。已過十數。則有不可仍配。罪人朱光迪。道內信川郡。更定配所。自本道卽爲押付之意。分付。何如。傳曰。允。
정조 10년
判敦寧金鍾秀疏曰。伏以。臣於日昨筵退之時。略控寸赤。而焦遑之餘。神氣昏短。辭不達意。且以躬奉更入之敎。未及畢說而退。旣退之後。遂承下去待召之命。臣情私所迫。直尋鄕路。餘懷弸激。隱憂熏灼。寢食爲之不寧。八行刀割至若慈聖諺敎中。兩次變喪。證勢凡百。自初怪底。思之膽顫。自九月廢膳却湯之敎。與夫前後凶計形跡畢露之敎。是豈爲人臣子者。所敢泛忽放過處耶。噫嘻。痛矣。世敎壞敗。人心陷溺。君臣之義先亡。廷臣之厚沐國恩者。只知有一己。不知有君父。二行刀割到今喪禍荐仍。國勢孤危之日。煩冤訝惑。國言如沸。喧謄中外。有口皆傳。而猶莫曉其由然矣。慈敎一出。譬如日星于昏衢。嗚呼。諺敎千萬言。字字可泣鬼神。及夫罪人斯得。益仰蓍龜之明。而獨於此一段事。至今無結梢。則國言之煩冤訝惑。有倍於前。十四字刀割宇鎭擬帥之謀。四字刀割情踪又極殊常。則冤酷之痛。雖屬於已往。危懼之慮。益切於方來。倘更一向濡忍。實有難言之憂。思之及此。不覺體粟而骨靑。玆敢略申前席未盡之懷。從縣道上聞。欲望聖明淵然深念。亟降處分。實宗社臣民之幸也。答曰。省疏具悉。一行刀割尾陳事。略言於一二疏批。疑無指的。於何鉤詰。卿其俟母病小間。從近上來登筵。
정조 10년
大司憲金憙。行大司諫李聖圭。執義兪彦脩。掌令姜忱李永穆。持平任長源張至冕。校理成種仁。副校理宋民載。正言韓光植李泰賢。修撰吳泰賢。副修撰李庚運啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請逆賊尙喆。依律處斷。十四字刀割答三司曰。不允。
정조 10년
大司憲金憙。行大司諫李聖圭。執義兪彦脩。掌令姜忱李永穆。持平任長源張至冕。正言韓光植李泰賢啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。請物故罪人國榮。亟施孥籍之典。請梟示罪人明謙。亟施孥戮之典。請逆復庶子好石重石。不待年滿。亟施處絞之律。請連坐罪人善德。亟令王府。嚴加鞫問。期於得情。請遲晩罪人宇鎭。更令王府。卽速拿來。仍前設鞫。期於得情。快正典刑。請減死定配罪人廷楫。亟令王府。設鞫嚴問。期於得情。答兩司曰。不允。
정조 10년
持平張至冕啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請還寢李魯春絶島安置之命。亟令王府。設鞫嚴問。期於得情。請申愷設鞫嚴問。期於得情。請寧鎭亟令王府。設鞫嚴問。期於得情。一行刀割答府曰。不允。九字刀割
정조 10년
正言李泰賢啓曰。請大靜縣爲奴罪人金壽賢。更令王府。設鞫嚴問。依律處斷。請興陽縣爲奴罪人河翼龍。亟令王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請還發配所罪人宋迪中。亟令王府。拿來嚴鞫。期於得情。請申愷嚴鞫得情。施以當律。請寧鎭亟令王府。設鞫嚴問。期於得情。快施王章。一行刀割答院曰。不允。
정조 10년
丙午十二月十七日辰時。上御重熙堂。左副承旨入侍時。左副承旨洪仁浩。假注書張錫胤。記事官李相璜金祖淳。以次進伏訖。上曰。今番上疏汝須分類謄呈。而小錄一一無遺。可也。且於藝文館閒曠之地。與書吏能書者。修納。似好矣。賤臣承命起伏。上曰。進御交感蔘橘茶一貼煎入。出榻敎仍命退。諸臣以次退出。